b'\n_START_ARTICLE_\nNootropik\n_START_PARAGRAPH_\nNootr\xc3\xb3piki, znani tudi kot pametne droge\xc2\xa0in\xc2\xa0kognitivni oja\xc4\x8devalci, so u\xc4\x8dinkovine, prehranska dopolnila\xc2\xa0in druge snovi, ki izbolj\xc5\xa1ujejo\xc2\xa0kognitivne funkcije, zlasti izvr\xc5\xa1ne funkcije, spomin, ustvarjalnost in\xc2\xa0motivacijo\xc2\xa0pri zdravih posameznikih._NEWLINE_Uporaba kognitivno oja\xc4\x8devalnih snovi pri zdravih posameznikih brez\xc2\xa0medicinskih indikacij\xc2\xa0je ena od najbolj pere\xc4\x8dih tem med nevroznanstveniki, psihiatri in zdravniki, ki zajema ve\xc4\x8d vpra\xc5\xa1anj, vklju\xc4\x8dno z etiko in po\xc5\xa1tenostjo njihove uporabe, potencialnimi ne\xc5\xbeelenimi u\xc4\x8dinki in preusmeritvijo\xc2\xa0zdravil na recept za nemedicinsko uporabo.\xc2\xa0Kljub temu mednarodna prodaja kognitivno oja\xc4\x8devalnih prehranskih dopolnil presega 1 mrd. $ na leto (2015) in globalno povpra\xc5\xa1evanje po teh spojinah se \xc5\xa1e vedno naglo pove\xc4\x8duje._NEWLINE_Besedo\xc2\xa0nootropik\xc2\xa0je leta 1972 skoval romunski psiholog in kemik\xc2\xa0Corneliu E. Giurgea,\xc2\xa0in sicer iz gr\xc5\xa1kih\xc2\xa0besed \xce\xbd\xce\xbf\xe1\xbf\xa6\xcf\x82 (nous\xc2\xa0- um) in \xcf\x84\xcf\x81\xce\xad\xcf\x80\xce\xb5\xce\xb9\xce\xbd (trepein\xc2\xa0- upogniti se, obrniti se).\n_START_SECTION_\nRazpolo\xc5\xbeljivost in raz\xc5\xa1irjenost\n_START_PARAGRAPH_\nObstaja le nekaj u\xc4\x8dinkovin, ki dokazano izbolj\xc5\xa1ujejo nekatere vidike spoznavanja. Veliko jih je \xc5\xa1e v\xc2\xa0fazah razvoja.\xc2\xa0Najpogosteje uporabljen razred drog so\xc2\xa0stimulanti, kot je\xc2\xa0kofein._NEWLINE_Ta zdravila se domnevno uporabljajo predvsem za zdravljenje kognitivnih ali motori\xc4\x8dnih te\xc5\xbeav, ki jih je mogo\xc4\x8de pripisati boleznim, kot so alzheimerjeva bolezen, parkinsonova bolezen, huntingtonova bolezen\xc2\xa0in ADHD. Nekateri raziskovalci pa poro\xc4\x8dajo o bolj raz\xc5\xa1irjeni terapevtski uporabi, vendar opozarjajo na potrebo po nadaljnjih raziskavah. Kakorkoli\xc5\xbee intenzivno tr\xc5\xbeenje ne sovpada nujno z\xc2\xa0u\xc4\x8dinkovitostjo. \xc4\x8ceprav znanstvene raziskave podpirajo koristne u\xc4\x8dinke nekaterih spojin, marketin\xc5\xa1ke trditve proizvajalcev\xc2\xa0prehranskih dopolnil\xc2\xa0obi\xc4\x8dajno niso uradno testirane in potrjene s strani neodvisnih subjektov.\n_START_SECTION_\nUporaba med \xc5\xa1tudenti\n_START_PARAGRAPH_\nUporaba po\xc5\xbeivil na recept je \xc5\xa1e posebej raz\xc5\xa1irjena med \xc5\xa1tudenti, ki obiskujejo akademsko konkuren\xc4\x8dne fakultete, kot sta medicina in farmacija. Raziskave ka\xc5\xbeejo, da je 0,7\xe2\x80\x934,5\xc2\xa0% nem\xc5\xa1kih \xc5\xa1tudentov \xc5\xbee kdaj uporabljalo kognitivne oja\xc4\x8devalce._NEWLINE_V Sloveniji je leta 2012 dr. Toni Pustovrh opravil anketo med pribli\xc5\xbeno 500 slovenskimi \xc5\xa1tudenti, od katerih jih je 6\xc2\xa0% potrdilo, da so \xc5\xbee kdaj uporabili zdravilo na recept, ki jim ni bilo predpisano zaradi kak\xc5\xa1ne motnje, z namenom, da bi izbolj\xc5\xa1ali svoje kognitivne sposobnosti._NEWLINE_V ZDA se stimulanti, kot sta\xc2\xa0dimetilamilamin\xc2\xa0in metilfenidat,\xc2\xa0uporabljajo na fakultetah in pri mlaj\xc5\xa1ih skupinah. Na podlagi \xc5\xa1tudije o prepovedani\xc2\xa0uporabi po\xc5\xbeivil menda 5\xe2\x80\x9335\xc2\xa0% \xc5\xa1tudentov uporablja\xc2\xa0preusmerjene\xc2\xa0ADHD stimulante, ki se uporabljajo predvsem za izbolj\xc5\xa1anje performance._NEWLINE_Ve\xc4\x8d je dejavnikov, ki pozitivno in negativno vplivajo na uporabo zdravil za pove\xc4\x8danje kognitivnih sposobnosti. Med njimi so osebne zna\xc4\x8dilnosti, zna\xc4\x8dilnosti\xc2\xa0u\xc4\x8dinkovin in zna\xc4\x8dilnosti dru\xc5\xbebenega konteksta.\n_START_SECTION_\nStranski u\xc4\x8dinki\n_START_PARAGRAPH_\nGlavna skrb\xc2\xa0farmacevtskih izdelkov\xc2\xa0so\xc2\xa0ne\xc5\xbeeleni u\xc4\x8dinki\xc2\xa0in ti pomisleki seveda veljajo tudi za kognitivno oja\xc4\x8devalne u\xc4\x8dinkovine. Za nekatere vrste nootropikov dolgoro\xc4\x8dni varnostni podatki po navadi niso na voljo.\xc2\xa0Racetami\xc2\xa0\xe2\x80\x93 piracetam in druge spojine, ki so strukturno sorodne piracetamu\xc2\xa0\xe2\x80\x93 imajo le malo\xc2\xa0resnih ne\xc5\xbeelenih u\xc4\x8dinkov in nizko toksi\xc4\x8dnost, vendar pa obstaja malo dokazov o njihovem kognitivnem izbolj\xc5\xa1anju pri posameznikih brez kognitivnih motenj._NEWLINE_\xc4\x8cetudi je odvisnost od stimulantov v\xc4\x8dasih lahko vzrok za zaskrbljenost, zelo veliko raziskav o terapevtski uporabi "bolj zasvojitvenih" psihostimulantov ka\xc5\xbee, da je zasvojenost v terapevtskih odmerkih dokaj redka. Na njihov varnostni profil ka\xc5\xbee tudi sistemati\xc4\x8dni pregled iz junija 2015, ki trdi, "da dokazi ka\xc5\xbeejo, da pri nizkih, klini\xc4\x8dno ustreznih odmerkih psihostimulanti nimajo vedenjskih in nevrokemijskih delovanj, ki opredeljujejo to skupino zdravil, pa\xc4\x8d pa delujejo zlasti kot kognitivni oja\xc4\x8devalci."_NEWLINE_V ZDA se\xc2\xa0prehranska dopolnila\xc2\xa0lahko tr\xc5\xbeijo, \xc4\x8de lahko proizvajalec doka\xc5\xbee, da jih lahko proizvaja varno, da so dejansko na splo\xc5\xa1no priznana kot varna, in \xc4\x8de proizvajalec zanje ne navaja nobenih zdravstvenih trditev o zdravljenju ali prepre\xc4\x8devanju katerekoli bolezni ali stanja. Prodaja prehranskih dopolnil, ki vsebujejo zdravilne u\xc4\x8dinkovine\xc2\xa0ali za katera se navaja zdravstvene ali preventivne trditve, je po ameri\xc5\xa1kem pravu nezakonita.'